作者:方岳
標題:賀新涼・賀新郎
內容:一笑君知否。笑當年、山陰道士，行歌樵叟。五十到頭公老矣，只可鷺朋鷗友。便富貴、何如杯酒。好在歸來蒼崖底，想月明、不負攜鋤手。誰共酌，翦霜韭。乾坤許大山河舊。幾多人、劍倚西風，筆驚南鬥。俯仰之間成陳跡，亡是子虛烏有。渺菸草、不堪回首。隔塢築亭開野逕，盡一筇、兩履山前後。春且為，催花柳。